b'\n_START_ARTICLE_\nKlamidioza\n_START_SECTION_\nTrahom\n_START_PARAGRAPH_\nTrahom je kroni\xc4\x8dno vnetje o\xc4\x8desne veznice in ro\xc5\xbeenice, ki jo pozro\xc4\x8da bakterija Chlamydia trachomatis. Nezdravljen trahom vodi do slepote; trahom je glavni vzrok oslepitve v svetovnem merilu. Po podatkih Svetovne zdravstvene organizacije je zaradi trahoma v svetu oslepelo \xc5\xbee 8 milijonov ljudi, okoli 84 milijonov ljudi pa ima trahom, ki bi ga bilo v izogib oslepitvi potrebno nujno zdraviti._NEWLINE_Trahom razsaja zlasti v revnih de\xc5\xbeelah Ju\xc5\xbene in Srednje Amerike, v Afriki in vzhodnem Sredozemlju. Glavni vzrok oku\xc5\xbeb so slabe higienske razmere zaradi pomanjkanja \xc4\x8diste vode in urejenih sanitarij. V Evropi se trahom pojavlja le sporadi\xc4\x8dno._NEWLINE_Bolezen se prena\xc5\xa1a z neposrednim stikom z obolelo osebo, z oku\xc5\xbeenimi predmeti in s piki \xc5\xbeu\xc5\xbeelk.\n_START_SECTION_\nOku\xc5\xbeba se\xc4\x8dil in spolovil\n_START_PARAGRAPH_\nTudi to vrsto oku\xc5\xbebe povzro\xc4\x8da C. trachomatis. Gre za zelo raz\xc5\xa1irjeno spolno prenosljivo bolezen, ki pri bolnikih pogosto ostane neopa\xc5\xbeena._NEWLINE_Pri \xc5\xbeenski se lahko pojavi vnetje se\xc4\x8dnice, velike vestibularne \xc5\xbeleze, materni\xc4\x8dnega vratu, sluznice maternice in/ali jajcevodov. Pri vnetju materni\xc4\x8dnega vratu (cervicitis) se obi\xc4\x8dajno pojavi no\xc5\xbeni\xc4\x8dni izcedek. Vnetje jajcevodov lahko povzro\xc4\x8di neplodnost ter pove\xc4\x8da verjetnost zunajmaterni\xc4\x8dne nose\xc4\x8dnosti. \xc4\x8ce se vnetje raz\xc5\xa1iri v malo medenico, se pojavijo tudi bole\xc4\x8dine v spodnji trebu\xc5\xa1ni votlini. Pri \xc5\xbeenskah, oku\xc5\xbeenih s klamidijo, obstaja petkrat ve\xc4\x8dja verjetnost za oku\xc5\xbebo z virusom HIV. Oku\xc5\xbeba med nose\xc4\x8dnostjo pove\xc4\x8duje verjetnost prezgodnjega poroda. Med porodom se lahko z bakterijo oku\xc5\xbei tudi novorojenec; posledici sta vnetje o\xc4\x8di in plju\xc4\x8dnica._NEWLINE_Pri oku\xc5\xbeenem mo\xc5\xa1kem se lahko pojavi vnetje se\xc4\x8dnice, obse\xc4\x8dnice in nadmodka. Lahko se pojavi bel izcedek. Mo\xc5\xbena posledica je neplodnost.\n_START_SECTION_\nDiagnoza\n_START_PARAGRAPH_\nPri sumu na oku\xc5\xbebo zdravnik odvzame bris ali vzorec se\xc4\x8da. Potrditev diagnoze pomeni dokaz specifi\xc4\x8dne baterijske DNK v vzorcu. Obi\xc4\x8dajno pregledajo vzorec \xc5\xa1e na druge bolezni, saj klamidijo velikokrat spremljajo \xc5\xa1e druge spolno prenosljive bolezni.\n_START_SECTION_\nTerapija\n_START_PARAGRAPH_\nKlamidiozo zdravijo z antibiotiki. V zdravljenju so uspe\xc5\xa1ni zlasti tetraciklini, eritromicin in azitromicin. Zdraviti se mora tudi bolnikov partner.'